วางแผนใช้หนี้
โดย...เม้าท์ คลองเตย
1 ม.ค. 2559

โดย...เม้าท์ คลองเตย
เมื่อวานนี้เป็นวันสุดท้ายของมาตรการช็อปช่วยชาติ ที่กรมสรรพากรเปิดให้ผู้ที่เสียภาษีเงินได้บุคคลธรรมดาไปจับจ่ายใช้สอยซื้อสินค้าและบริการวงเงินไม่เกิน 1.5 หมื่นบาท โดยต้องมีใบกำกับภาษีเต็มรูปแบบ
ตลอด 7 วันของโครงการนี้ สร้างความคึกคักให้กับห้างสรรพสินค้า ไฮเปอร์มาร์ท ช็อปปิ้งมอลล์ทุกแห่ง มีคนเข้าไปจับจ่ายสินค้าหนาแน่นมาก จนบางห้างสรรพสินค้าของหมดสต๊อก
ดูเหมือนกำลังซื้อจะอั้นมานาน เพราะเศรษฐกิจไม่ค่อยดี เกิดเงินฝืดในระดับครัวเรือน หากใครไปเดินห้างสรรพสินค้าก่อนหน้านี้ จะเห็นว่าไม่ว่าจะจัดลดกระหน่ำสินค้ามากแค่ไหนคนก็เดินหนักไปทางร้านอาหาร ส่วนของห้างสรรพสินค้า พนักงานยืนหาว รอคนมาซื้อของ
เมื่อมีการกระตุ้นกำลังซื้อให้เห็นว่าของที่ซื้อกันนั้นมีราคาถูกลงจริง และเป็นช่วงเทศกาลปีใหม่ ที่คนจะมาหาซื้อสินค้ากันอยู่แล้ว ทำให้ยอดขายเพิ่มถล่มทลาย แม้จะไม่สามารถชดเชยยอดขายที่หายไปทั้งปีได้ แต่ก็ช่วยให้ธุรกิจได้หายใจคล่องขึ้น
ห้างสรรพสินค้าทั้งหลายประเมินว่า มีคนมาจับจ่ายใช้สอยเพิ่มจากปกติ 20-30% สร้างเงินสะพัดได้มากโข ทำเอารถติดทั่วทุกถนนที่มีห้างสรรพสินค้าตั้งอยู่ จนถึงวันสุดท้ายเมื่อวานนี้ คนก็ยังเยอะ เข้าคิวรอใบกำกับภาษีกันยาวเหยียด
เราสามารถนำเอาเงินจำนวนนี้ไปหักลดหย่อนภาษีเงินได้บุคคลธรรมดาในปีภาษี 2558 ซึ่งจะเริ่มยื่นแบบเสียภาษีได้ตั้งแต่วันที่ 1 ม.ค.-30 เม.ย. 2559
แต่ในปีนี้ กรมสรรพากรแนะนำให้ไปยื่นชำระภาษีผ่านอินเทอร์เน็ตหลังวันที่ 10 ม.ค. เนื่องจากต้องปรับระบบไปรองรับการยื่นแบบแสดงรายการเสียภาษีให้สอดคล้องกับการให้หักลดหย่อนภาษีมากขึ้น ทั้งจากโครงการช็อปช่วยชาติ และก่อนหน้านี้ก็ได้เปิดให้ไปท่องเที่ยวและหักลดหย่อนภาษีได้ 1.5 หมื่นบาทเช่นกัน
ดังนั้น กรมสรรพากรจะให้ดาวน์โหลดข้อมูลจากเว็บไซต์ของกรมสรรพากร ให้สอดคล้องกับค่าลดหย่อนในปัจจุบัน
จากข้อมูลการเสียภาษีเงินได้นั้น หลังจากสิ้นเดือน มี.ค. ในปี 2558 ได้มีประชาชนยื่นแบบแสดงรายการเสียภาษีผ่านอินเทอร์เน็ตสูงถึง 70% ของการยื่นแบบทั้งหมด คาดว่าในปีนี้จะยื่นแบบสูงถึง 80% ในปี 2559 
หลังจากก้าวล่วงเข้าสู่ปีใหม่แล้ว เราก็จะต้องเริ่มเข้าสู่ชีวิตจริง ใครที่ไปซื้อสินค้าในโครงการช็อปช่วยชาติแบบเงินผ่อน ก็ต้องเริ่มวางแผนการเงินให้ดี เพราะจะต้องผ่อนชำระหนี้ต่อไปอีกหลายเดือน